**Likumprojekta "Grozījumi Uzturlīdzekļu garantiju fonda likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar likumprojektā "Grozījumi Uzturlīdzekļu garantiju fonda likumā" (turpmāk – Likumprojekts) paredzēto regulējumu tiks veicināta no Uzturlīdzekļu garantiju fonda izmaksājamo uzturlīdzekļu atgūšana.  Risinājumi izstrādāti atbilstoši Ministru kabinetā atbalstītajiem pasākumiem un dotajiem uzdevumiem, 2018. gada 11. septembrī izskatot informatīvo ziņojumu "Par valsts garantēto uzturlīdzekļu izmaksu no Uzturlīdzekļu garantiju fonda" (turpmāk – Ziņojums).  Likumprojekts stāsies spēkā vienlaicīgi ar likumprojekta "Par valsts budžetu 2019. gadam" spēkā stāšanos. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | |
| 1. | Pamatojums | | Atbilstoši dotajiem uzdevumiem, kas izriet no Ministru kabineta 2017. gada 28. augusta sēdes protokola Nr. 41 1. § 22. un 28. punkta un Ministru kabineta 2018. gada 10. aprīļa sēdes protokola Nr. 19 36. § 11. punkta, tika sagatavots Ziņojums, kas 2018. gada 11. septembrī tika izskatīts un atbalstīts Ministru kabinetā (prot. Nr. 42 44. §). Ievērojot Ziņojumā atbalstītos pasākumus, izstrādāts Likumprojekts. Tāpat Likumprojektā pēc Tieslietu ministrijas iniciatīvas veikti precizējumi, kas vērsti uz uzturlīdzekļu izmaksu no Uzturlīdzekļu garantiju fonda (turpmāk – Fonds) efektivizēšanu. | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ar Ministru kabineta 2017. gada 28. augusta sēdes protokola Nr. 41 1. § 22. un 28. punktu un Ministru kabineta 2018. gada 10. aprīļa sēdes protokola Nr. 19 36. § 11. punktu Tieslietu ministrijai uzdots:  - izvērtēt Fonda izdevumu straujo pieaugumu, sniedzot priekšlikumus, lai ierobežotu turpmāku izmaksu pieauguma risku no Fonda;  - līdz 2018. gada 2. jūlijam izvērtēt iespēju samērot ar uzturlīdzekļu izmaksu saistīto tiesisko regulējumu ar plānoto nodokļu reformu, nepieciešamības gadījumā virzot priekšlikumus par grozījumiem Ministru kabineta 2013. gada 15. janvāra noteikumos Nr. 37 "Noteikumi par minimālo uzturlīdzekļu apmēru bērnam", izvērtējot procentuālā apmēra no minimālās mēnešalgas atbilstību valsts attīstības iespējām, kā arī iespējas rast nepieciešamo finansējumu uzturlīdzekļu izmaksai no Fonda, piemēram, meklējot veidus, kā palielināt regresa kārtībā atgūto līdzekļu apjomu no parādniekiem un samazināt nepamatotu pieprasījumu risku;  - sadarbībā ar Labklājības ministriju izvērtēt Fonda izdevumu straujo pieaugumu, analizējot izmaksu pieauguma cēloņus, un līdz 2018. gada 1. augustam iesniegt Ministru kabinetā informatīvo ziņojumu ar priekšlikumiem, lai ierobežotu turpmāku izmaksu pieauguma risku no Fonda un palielinātu regresa kārtībā atgūto līdzekļu apmēru. Jautājumu par Tieslietu ministrijai papildu nepieciešamo finansējumu uzturlīdzekļu izmaksai izskatīt Ministru kabinetā likumprojekta "Par valsts budžetu 2019. gadam" un likumprojekta "Par vidēja termiņa budžeta ietvaru 2019., 2020. un 2021. gadam" sagatavošanas procesā.  Atbilstoši minētajiem uzdevumiem tika sagatavots Ziņojums, kurā apzināti un analizēti pasākumi uzturlīdzekļu samaksas pienākuma izpildes veicināšanā, kā arī no valsts budžeta izmaksāto līdzekļu atgūšanas sekmēšanai. Atbalstot Ziņojumā ietvertos pasākumus, izstrādājami grozījumi Fonda likumā, paredzot:   1. ka parādniekiem, kuri divu gadu laika periodā nosegs izveidojušos pamatparādu Uzturlīdzekļu garantiju fonda administrācijai (turpmāk – Fonda administrācija), tiks dzēsti likumiskie procenti; 2. ka parādniekiem piemērojams aizliegums izmantot šaujamieročus; 3. apstākļu uzskaitījumu, kuru konstatējot, uz likuma pamata prezumējams, ka parādnieks izvairās no uztura došanas pienākuma izpildes, lai parādniekiem būtu efektīvi piemērojama kriminālatbildība saskaņā ar Krimināllikuma (turpmāk – KL) 170. pantu; 4. ka uzturlīdzekļu izmaksa no Fonda tiks apturēta pilngadīgām personām, ja tās mācās, strādā un gūst ienākumus Ministru kabineta noteiktās minimālās mēneša darba algas vai lielākā apmērā.   Vienlaikus ar minētajiem grozījumiem Uzturlīdzekļu garantiju fonda likumā (turpmāk - Fonda likums) veikti arī atsevišķi precizējoši grozījumi tā efektīvai piemērošanai.  Attiecībā uz grozījumiem, kas paredz atgūto uzturlīdzekļu novirzīšanu pamatparāda segšanai un parādnieka atbrīvošanu no likumisko procentu maksāšanas pienākuma, ja parādnieks noteiktā termiņā pilnībā veicis pamatparāda samaksu, norādāms, ka šāds regulējums attiecināms uz jebkuru parādu - gan uz parādu par uzturlīdzekļu izmaksu administratīvā procesa ietvaros, gan uz parādu Fondam, kas veidojies sakarā ar to, ka parādnieks nepilda tiesas spriedumu vai vienošanos par uzturlīdzekļiem, neatkarīgi no tā, vai maksājumi veikti labprātīgi vai piespiedu izpildes rezultātā. Pašreizējais regulējums paredz, ka no uzturlīdzekļu parādnieka saņemtie maksājumi sākumā tiek novirzīti likumisko procentu segšanai un tikai tad pamatparāda segšanai. Likumprojekts paredz konkrētu laika periodu – divus gadus, kurā parādnieka veiktie maksājumi tiks novirzīti pamatparāda segšanai.  Gadījumā, ja parādnieks divu gadu laikā pamatparādu nosegs, likumiskie procenti tiks dzēsti, savukārt, ja parādnieks divu gadu laikā pamatparādu nenosegs, viņam būs pienākums segt gan pamatparādu, gan likumiskos procentus. Vienlaikus norādāms, ka minētais regulējums neietekmē zvērināta tiesu izpildītāja veiktās piespiedu izpildes darbības Civilprocesa likuma noteiktajos gadījumos un kārtībā.  Attiecībā uz grozījumiem, kas paredz papildu ierobežojumu attiecībā uz uzturlīdzekļu parādniekiem – šaujamieroča izmantošanas liegumu, norādāms, ka, lai diskutētu par pasākumiem uzturlīdzekļu samaksas pienākuma izpildes veicināšanā, kā arī no valsts budžeta izmaksāto līdzekļu atgūšanas sekmēšanai, Tieslietu ministrijas ietvaros darbojās ekspertu darba grupa (turpmāk – darba grupa), kurā piedalījās Fonda administrācijas, Labklājības ministrijas, Saeimas pārstāvji, administratīvo tiesu tiesneši u.c. Cita starpā darba grupas locekļi bija vienisprātis, ka nebūtu pieļaujams, ka parādnieks izlieto finansiālos līdzekļus tādām aktivitātēm un hobijiem, kas prasa finansiālus ieguldījumus, vienlaikus nenodrošinot uzturlīdzekļus savam bērnam. Ņemot vērā minēto, darba grupas locekļi atbalstīja ideju, ka parādniekam varētu tikt piemērota medību, sporta, kolekcijas un pašaizsardzības šaujamieroču iegādāšanās, nēsāšanas, realizēšanas un glabāšanas atļaujas darbības apturēšana.  Norādāms, ka līdzīgs ierobežojums attiecībā uz šaujamieroču iegādāšanās, nēsāšanas, realizēšanas un glabāšanas atļaujām pastāv arī Igaunijā, kur uzturlīdzekļu parādniekiem tiek piemērots aizliegums iegūt ne tikai šaujamieroču atļauju, bet arī mednieku apliecību. Arī Tieslietu ministrijas minētajā darba grupā tika apspriesti ierobežojumi mednieku apliecības iegūšanai. Par šo jautājumu papildus tika lūgts viedoklis Valsts meža dienestam, kas norādīja, ka Valsts meža dienesta uzturētā Meža valsts reģistra mednieku reģistra sadaļas programmatūras atbalsts šobrīd nenodrošina drošas piekļuves tiesības un darbības ārējam lietotājam. Ņemot vērā iepriekš minēto, Valsts meža dienests nesaskatīja iespēju Fonda administrācijai dot piekļuvi Meža valsts reģistra mednieku reģistra sadaļai, vienlaikus norādot, ka efektīvāks līdzeklis uzturlīdzekļu piedziņai būtu darbības, kas saistītas ar medību šaujamieroča glabāšanas atļaujas izmantošanas ierobežojumiem.  Saskaņā ar Fonda administrācijas sniegto informāciju uz 2018. gada decembri ir aptuveni 500 parādnieki, kuriem pieder viens vai vairāki šaujamieroči.  Ierobežojums parādniekiem tiks piemērots attiecībā uz tiem ieroču veidiem, kas var tikt izsniegti fiziskai personai - pašaizsardzības, medību, sporta un kolekcijas ieročiem. Uz kultūras jomas un vēstures notikumu atveidošanas šaujamieroču lietošanas atļaujām ierobežojums netiks attiecināts, jo šīs atļaujas tiek izsniegtas juridiskām personām.  Latvijas Republikas Satversmes (turpmāk – Satversme) 106. pants noteic, ka ikvienam ir tiesības brīvi izvēlēties nodarbošanos un darbavietu atbilstoši savām spējām un kvalifikācijai. Norādāms, ka šaujamieroča atļaujas darbības apturēšana netiks piemērota attiecībā uz dienesta ieročiem, līdz ar to ar šādu ierobežojumu netiks pārkāptas personas pamattiesības, kas skar personas tiesības brīvi izvēlēties nodarbošanos.  Attiecībā uz ierobežojumu parādniekam lietot pašaizsardzības ieroci, norādāms, ka bērni ir viena no sabiedrības mazaizsargātajām grupām, tāpēc bērnu kā fiziski un inteliģenti nenobriedušu personu tiesībām un likumiskajām interesēm ir jābūt īpaši un prioritāri aizsargātām no vecāku un valsts puses. Turklāt, kā liecina tiesu prakse šaujamieroču iegādāšanās, glabāšanas vai nēsāšanas tiesības, Latvijā nepieder pie personas pamattiesībām. Piemēram, Administratīvā rajona tiesa 2012. gada 19. jūnija spriedumā administratīvajā lietā Nr. A420588711 norādīja šādu apsvērumu: *"atļauja glabāt šaujamieročus uzskatāma par ekskluzīvām tiesībām un šādas tiesības nav uzskatāmas par pamattiesībām".* Savukārt Administratīvās rajona tiesas 2018. gada 17. jūlija spriedumā lietā Nr. A42-01690-18/44, kā arī Administratīvās rajona tiesas 2013. gada 3. decembra spriedumā administratīvajā lietā Nr. A420523812, uzsvērts, ka ieroča iegādāšanās, glabāšana un nēsāšana ir no tiesību normām izrietoša privilēģija, kas ir ārpus personai nepieciešamo pamatvajadzību loka.  Ņemot vērā minēto, piemērojot parādniekam šādu ierobežojumu, netiks pārkāptas personas pamattiesības, kas noteiktas Satversmē.  Izstrādājot regulējumu, Tieslietu ministrija ir ņēmusi vērā, ka nodarbošanās ar medībām var būt gan kā personas hobijs, gan arī medības tiek organizētas ar mērķi nodrošināt bioloģisko daudzveidību un saimniecības attīstību. Vienlaikus Bērnu tiesību aizsardzības likuma 24. pants noteic, ka rūpes par bērna labklājību un tiesību aizsardzību ir vecāku pamatpienākums, kas nekādos apstākļos nav atceļams. Savukārt saskaņā ar minētā likuma 6. panta otro daļu visām darbībām attiecībā uz bērnu neatkarīgi no tā, vai tās veic valsts vai pašvaldību institūcijas, sabiedriskās organizācijas vai citas fiziskās un juridiskās personas, kā arī tiesas un citas tiesībaizsardzības iestādes, prioritāri ir jānodrošina bērna tiesības un intereses. Arī Satversmes tiesas praksē ir nostiprināta atziņa, ka tiesiskajās attiecībās, kas skar bērnu, un visās darbībās attiecībā uz bērnu, prioritāras ir viņa tiesības un intereses. Tas nozīmē, ka ne vien tiesai un citām institūcijām savi lēmumi jāpieņem, pamatojoties uz bērna interesēm, bet arī likumdevējam jāievēro, lai pieņemtie vai grozītie normatīvie akti aizsargātu bērnu intereses iespējami labākajā veidā (*sk. Satversmes tiesas 2004. gada 11. oktobra sprieduma lietā* *Nr. 2004-02-0106 11. punktu).*  Ņemot vērā minēto, atzīstams, ka bērna intereses arī šajā gadījumā būtu atzīstamas par prioritārām iepretim sabiedrības kopējai interesei attiecībā uz bioloģisko daudzveidību un saimniecības attīstību.  Attiecībā uz ierobežojuma parādniekiem izmantot šaujamieročus piemērošanu Fonda likumā paredzēts līdzīgs regulējums kā attiecībā uz transportlīdzekļa vadīšanas tiesību izmantošanas lieguma noteikšanu. Proti, pirms šaujamieroča atļaujas darbības apturēšanas, Fonda administrācija lūgs parādniekam sniegt paskaidrojumu, kurā norādāmi apstākļi, kuru dēļ šaujamieroča atļaujas darbības apturēšana varētu radīt būtisku kaitējumu parādnieka interesēm. Tāpat grozījumi Fonda likumā paredz, ka Fonda administrācija pēc parādnieka lūguma saņemšanas vai pēc savas iniciatīvas varēs lemt par šaujamieroča atļaujas darbības atjaunošanu. Pēc lēmuma pieņemšanas Fonda administrācija to nosūtīts Valsts policijai izpildei Ieroču aprites likumā noteiktajā kārtībā.  Lai nodrošinātu regulējuma saskaņotu spēkā stāšanos, Likumprojekts papildināts ar pārejas noteikumu, paredzot, ka grozījumi, kas attiecas uz medību, sporta, kolekcijas un pašaizsardzības šaujamieroča iegādāšanās, glabāšanas, realizēšanas vai nēsāšanas atļaujas apturēšanu, stājas spēkā vienlaikus ar likumprojektu "Ieroču aprites likums" (reģ. Nr. 55/Lp13).  Saskaņā ar Civillikuma 179. panta piekto daļu minimālo uzturlīdzekļu apmēru bērnam ir pienākums nodrošināt katram no vecākiem neatkarīgi no viņa spējām uzturēt bērnu un mantas stāvokļa, un šo apmēru nosaka Ministru kabinets, ņemot vērā valstī noteikto minimālo mēnešalgu un bērna vecumu. Tas nozīmē, ka vecāka pienākums dot uzturu savam bērnam izriet jau no likuma, t.i., neatkarīgi no tiesas vai kompetentas valsts iestādes lēmuma. Kriminālatbildība tiek paredzēta gadījumos, kad šis ar likumu uzliktais pienākums netiek pildīts, un tiesa vai valsts iestāde (Fonda administrācija) pienākumu papildus noteikusi ar savu lēmumu.  Neskatoties uz minēto regulējumu KL, izmeklēšanas iestādēm ir problemātiski pierādīt noziedzīgā nodarījuma subjektīvo pusi.  Kā liecina statistikas dati, tad lietas par personas saukšanu pie kriminālatbildības tiesā tiek izskatītas ļoti maz, tas ir, 2010. gadā izskatītas 19 lietas, 2011. gadā - 7 lietas, 2012. gadā - 7 lietas, 2013. gadā - 2 lietas, 2014. gadā - 2 lietas, 2015. gadā - 2 lietas, 2016. gadā - 2 lietas, 2017. gadā - 2 lietas, savukārt 2018. gadā izskatīta viena lieta.  Tieslietu ministrijas pastāvīgajā darba grupā KL grozījumu izstrādei, kā arī sanāksmēs ar policijas un prokuratūras pārstāvjiem vairākkārt ir norādīts, ka ir sarežģīti saukt personu pie kriminālatbildības saskaņā ar KL 170. pantu, jo ir grūti pierādāms noziedzīgā nodarījuma sastāvs, tieši noziedzīgā nodarījuma subjektīvā puse. Diskusiju rezultātā secināts, ka Fonda likumā būtu izdarāmi grozījumi, lai stiprinātu kriminālatbildības mehānismu, tas ir, Fonda likumā nostiprināms apstākļu kopumu, kas *per se* norāda uz izvairīšanos no uzturlīdzekļu maksāšanas.  Jāuzsver, ka apstākļu konstatēšana, kuru dēļ persona nevar tikt saukt pie kriminālatbildības, parādnieku neatbrīvo no pienākuma nodrošināt bērnu ar uzturlīdzekļiem.  Lai ierobežotu uzturlīdzekļu izmaksas pieaugumu, Likumprojekts paredz, neatkarīgi no darba veida – pastāvīgs vai sezonāls – uzturlīdzekļu izmaksa tiek apturēta par attiecīgo periodu, par kuru no Valsts ieņēmuma dienesta saņemta informācija, ka iesniedzējs[[1]](#footnote-1) ir guvis ienākumus vismaz Ministru kabineta noteiktās minimālās mēneša darba algas vai lielākā apmērā, nepieņemot lēmumu par uzturlīdzekļu izmaksas izbeigšanu. Tādā veidā tiktu efektīvi nodrošināts, ka iesniedzējs nesaņem uzturlīdzekļus par tiem mēnešiem, kuros ir guvis ienākumus noteiktajā apmērā, bet tiklīdz ienākumi bijuši mazākā apmērā, uzreiz tiek turpināta izmaksa no Fonda. Šāds risinājums jau šobrīd darbojas gadījumos, kad tiesu izpildītājs ir paziņojis par no parādnieka piedzītajām summām, kas nodrošina minimālo uzturlīdzekļu apmēru.  Ar minētajiem grozījumiem tiks efektīvāk sasniegts Fonda likuma mērķis – nodrošinātas ar uzturlīdzekļiem tās pilngadīgās personas, kuras nestrādā un pašas nespēj sevi apgādāt, un, kuras iegūst izglītību, taču nesaņem finansiālu atbalstu no vecākiem. Tāpat ar minētajiem grozījumiem tiks samazināts no Fonda izmaksājamo līdzekļu kopējais apmērs.  Vienlaikus ar minētajiem grozījumiem Fonda likumā tiks veikti atsevišķi precizējumi Fonda likuma efektīvākai piemērošanai.  1. Visā Fonda likumā termins darba dienas tiks aizstāts ar terminu "darbdienas", jo ar terminu "darba diena" apzīmē dienu, kurā tiek veikts darbs, bet terminu "darbdiena" izmanto kā pretstatu brīvdienai un svētku dienai (*sk. Broka B., Džohansens S. Juridisko tekstu rakstīšana un analīze. Rīga: Tiesu namu aģentūra, 2010, 27. lpp.*). "Darba diena" ir diena, kurā noteiktā darbavietā tiek veikts darbs (tādējādi arī svētdiena noteiktā darbavietā var būt "darba diena", ja svētdienā darbavietā tiek veikts darbs). Savukārt "darbdiena" ir diena, kas nav vispāratzīta brīvdiena vai svētku diena. Piemēram, ja darbavietā pirmdiena ir noteikta par atpūtas dienu, tā nebūs uzskatāma par darba dienu, bet tomēr būs uzskatāma par [vispārējo] darbdienu. (*Sk. arī: Autoru kol. Latviešu valodas vārdnīca. 30 000 pamatvārdu un to skaidrojumu. Rīga: Avots, 2006, 219., 220. lpp.*). "  2. Fonda likums paredz, ka parādnieks ar Fonda administrāciju var slēgt vienošanās par kārtību, kādā tiek veikti uzturlīdzekļu un likumisko procentu maksājumi. Savukārt vienošanās tekstā tiek ietverts punkts, kas noteic, ka Fonda administrācija to uzsaka, ja parādnieks nav veicis vienošanās noteiktajā termiņā kaut vienu minimālo ikmēneša maksājumu vai maksājums veikts nepilnā apmērā. Ņemot vērā minēto, precizējama Fonda likuma 7. panta otrās daļas 2. punkta redakcija.  3. Lai paredzētu vienādu regulējumu gadījumos, kad uzturlīdzekļi no Fonda tiek izmaksāti, pamatojoties uz tiesas spriedumu vai vienošanos par uzturlīdzekļiem, ar regulējumu, kad uzturlīdzekļi tiek izmaksāti no Fonda administrācijas administratīvā procesa ietvaros, nepieciešams Fonda likuma 11. pantu papildināt ar 4.1 daļu, paredzot, ka Fonda administrācija pieņem lēmumu par uzturlīdzekļu izmaksu arī tādā gadījumā, ja parādniekam Latvijas Republikā nav deklarētas dzīvesvietas un nav iespējams parādniekam lūgt sniegt paskaidrojumu, kurā norādāmi apstākļi, kas var būt šķērslis uzturlīdzekļu izmaksai no Fonda. Tāpat paredzams, ka gadījumā, ja parādnieks nav deklarējis savu dzīvesvietu, paziņojumu par uzturlīdzekļu izmaksas uzsākšanu publicē oficiālajā izdevumā "Latvijas Vēstnesis". Minēto regulējumu Fonda likums paredz jau šobrīd, bet tikai attiecībā uz uzturlīdzekļu izmaksu no Fonda, pamatojoties uz tiesas spriedumu vai vienošanos par uzturlīdzekļiem (Fonda likuma 12. pants). Lai nodrošinātu vienādu kārtību, kādā tiek paziņots par uzturlīdzekļu izmaksas uzsākšanu, un ievērojot Paziņošanas likumā noteikto publiskās paziņošanas kārtību, ja parādniekam nav deklarētās adreses, precizējama Fonda likuma 12. panta ceturtā daļa, nosakot, ka paziņojumu par uzturlīdzekļu izmaksas uzsākšanu publicē tikai oficiālajā izdevumā "Latvijas Vēstnesis".  4. Valsts pārvaldes iekārtas likuma 99. panta pirmā daļa nosaka, ka valsts pārvalde pakalpojumu sniegšanu organizē elektroniski, ja tas ir iespējams un lietderīgi. Šobrīd elektronisko pakalpojumu vienotajā valsts un pašvaldību pakalpojumu portālā www.latvija.lv ir pieejami e-pakalpojumi "Pieteikšanās uzturlīdzekļu saņemšanai" un "Iesniegums iestādei", kas var tikt izmantoti, lai veicinātu Fonda administrācijas sniegto pakalpojumu pieejamības nodrošināšanu elektroniski. Tieslietu ministrija konstatējusi, ka iesniegums par uzturlīdzekļu izmaksu, kā arī citi iesniegumi, kas izskatāmi Fonda likumā noteiktajā kārtībā, ja tie iesniegti, izmantojot portālā www.latvija.lv pieejamos e-pakalpojumus, netiek parakstīti ar drošu elektronisko parakstu, bet tajos personas identitāte tiek noskaidrota, izmantojot portālā pieejamos autentifikācijas līdzekļus. Lai veicinātu elektronisku Fonda administrācijas nodrošināto pakalpojumu sniegšanu, izstrādājami grozījumi Fonda likumā, lai paredzētu iespēju iesniegumu par uzturlīdzekļu saņemšanu, kā arī citus iesniegumus, kas izskatāmi Fonda likumā noteiktajā kārtībā, iesniegt, izmantojot portālā www.latvija.lv pieejamās tiešsaistes formas un personas autentifikācijas līdzekļus.  5. Fonda administrācijas prakse liecina, ka izskatītajās lietās nereti tiek konstatēts, ka vecāks, no kura tiek pieprasīti uzturlīdzekļi bērna uzturam, lai gan ikdienā nedzīvo ar bērnu, cenšas pierādīt, ka īsteno bērna aprūpi Civillikuma normu izpratnē. Parasti šādos gadījumos vecāks, no kura tiek pieprasīti uzturlīdzekļi bērna uzturam, periodiskos uzturlīdzekļu maksājumus nav veicis vai maksājumu summa ir daudz mazāka, taču ar dažādiem līdzekļiem (pirkumu čekiem, čekiem un kvītīm par pakalpojumu apmaksu, radinieku liecībām, bankas kontu pārskatiem u.tml.) cenšas pierādīt, ka ir piedalījies bērna aprūpes īstenošanā, ka aprūpē ir ieguldījis naudas līdzekļus vismaz valstī noteikto minimālo uzturlīdzekļu apmērā. Savukārt Fonda administrācijai un ministrijai jāpatērē nesamērīgi resursi, lai šos faktus pārbaudītu. Turklāt visbiežāk tādus iesniegtos pierādījumus nemaz nav iespējams objektīvi attiecināt uz pierādāmo faktu (pirkumu čeki nav personalizēti, nav iespējams noskaidrot, vai nopirktā pārtika, higiēnas preces u.c. labumi izlietoti tieši bērna vajadzībām). It īpaši tas ir gadījumos, kad vecāks, kurš pieprasa uzturlīdzekļus, noliedz to, ka otrs vecāks tādā veidā ir piedalījies bērna aprūpē, noliedz, ka tieši tādi pirkumi bērnam bija nepieciešami utt. Tāpat ir gadījumi, kuros vecāks, no kura tiek pieprasīti uzturlīdzekļi bērna uzturam, apgalvo, ka bērns aptuveni līdzīgu laiku pavada pie viņa un šajā laikā tiek nodrošināts ar nepieciešamo aprūpi. Savukārt vecāks, kurš pieprasa uzturlīdzekļus, apgalvo, ka otrs vecāks īsteno saskarsmes tiesības ar bērnu, nevis bērns ikdienā dzīvo kopā ar šo vecāku. Respektīvi, visos šādos gadījumos starp bērna vecākiem konstatējamas strīda pazīmes par uzturlīdzekļu došanas pienākumu, kuru, ņemot vērā tiesisko attiecību civiltiesisko raksturu, valsts pārvaldes iestāde nevar risināt.[[2]](#footnote-2) Taču šobrīd spēkā esošais regulējums Fonda likumā neparedz tiesības Fonda administrācijai atteikt uzturlīdzekļu izmaksu no Fonda, ja starp bērna vecākiem pastāv strīds par uzturlīdzekļiem.  Ņemot vērā minēto, Fonda likuma 11. panta piektā daļa papildināma ar 5. punktu, kas noteic, ka Fonda administrācija atsaka uzturlīdzekļu izmaksu no Fonda, ja pastāv strīds par uzturlīdzekļu maksāšanas pienākumu.  Norādāms, ka ar šādu regulējumu vecāks netiek atbrīvots no Civillikumā noteiktā pienākuma nodrošināt bērnu ar uzturlīdzekļiem, kā arī netiek ierobežotas bērna tiesības. Ar minēto regulējumu tiek precizēts, ka uzturlīdzekļu izmaksa no Fonda administratīvā procesa ietvaros tiek veikta tikai tajos gadījumos, kad starp vecākiem nav strīda, izpildoties konkrētiem nosacījumiem, kas noteikti Fonda likumā, savukārt strīdi, kā zināms, izšķirami tiesā. Vienlaikus uzsverams, ka gadījumā, ja vecāks pēc tiesas sprieduma pieņemšanas par uzturlīdzekļu piedziņu bērna uzturam un tā likumīgā spēkā stāšanās, spriedumu nepildīs un nenodrošinās bērnu ar uzturlīdzekļiem, otram vecākam jebkurā gadījumā būs tiesības vērsties pie tiesu izpildītāja un tālāk attiecīgi Fonda administrācijā, lai saņemtu uzturlīdzekļus no valsts.  Tāpat uzsverams, ka, lai atteiktu uzturlīdzekļu izmaksu no Fonda nebūs pietiekami tikai ar parādnieka iebildumu, ka vecāku starpā ir strīds, kas risināms tiesā. Kā jau iepriekš minēts, parādniekam šāds apgalvojums būs jāpierāda un tikai gadījumos, kad Fonda administrācija, ņemot vērā, parādnieka iesniegtos pierādījumus objektīvi nevarēs konstatēt, kurš no vecākiem veic bērna aprūpi vai abi vecāki to dara vienlīdzīgi, uzturlīdzekļu izmaksa no Fonda tiks atteikta, un personai būs ceļama prasība tiesā par uzturlīdzekļu piedziņu.  Regulējums par uzturlīdzekļu izmaksu no Fonda administratīvā procesa ietvaros tika radīts ar mērķi atvieglot uzturlīdzekļu saņemšanas procesu iesniedzējam, kā arī nodrošināt bērnu ar uzturlīdzekļiem ātrākā laika periodā. Uzsverams, ka minētā grozījuma mērķis nav samazināt to personu skaitu, kas uzturlīdzekļus no Fonda saņem administratīvā procesa ietvaros. Norādāms, ka 2018. gadā Fonda administrācija pieņēmusi 6258 lēmumus par uzturlīdzekļu izmaksu administratīvā procesa ietvaros, no kuriem 4251 ir nepilngadīgu bērnu uzturam un 2007 – pilngadīgu personu uzturam. Fonda administrācija pieņem lēmumu par uzturlīdzekļu izmaksu administratīvā procesa ietvaros gan tajos gadījumos, kad parādnieks nav noteiktajā termiņā sniedzis paskaidrojumu (78% gadījumu), gan arī, ja parādniekam nav deklarētas adreses, un nav iespējams nosūtīt viņam lūgumu sniegt paskaidrojumu (10% gadījumu). No minētā izriet, ka gandrīz 90% gadījumu Fonda administrācijas lēmums tiek pieņemts, nesaņemot parādnieka iebildumus uzturlīdzekļu izmaksai viņa vietā, un šajās lietās nav konstatējams strīds par uzturlīdzekļiem. Ņemot vērā minēto, nav pamata secināt, ka ar minēto grozījumu 11. panta piektās daļas 5. punktā, uzturlīdzekļu izmaksa no Fonda administratīvā procesa ietvaros tiks būtiski samazināta.  6. Fonda likuma regulējums nosaka, ka Fonda administrācija nosūta vecākam, no kura iesniedzējs vēlas saņemt uzturlīdzekļus, lūgumu sniegt paskaidrojumu, kam jāpievieno pierādījumi, 20 dienu laikā no uzturlīdzekļu izmaksas iesnieguma saņemšanas dienas. Līdz ar to vecāks, kuram ir pienākums maksāt uzturlīdzekļus, minēto lūgumu, visbiežāk saņem nākamajā mēnesī pēc iesniedzēja uzturlīdzekļu izmaksas iesnieguma iesniegšanas Fonda administrācijā. Ja vecāks sniedz pierādījumu par kārtējo uzturlīdzekļu maksājumu mēnesī, kad saņemts Fonda administrācijas lūgums, lai izvairītos no uzturlīdzekļu izmaksas viņa vietā no Fonda, vecākam nepieciešams iesniegt pierādījumus par trīs turpmākiem maksājumiem. Šādā situācijā vecāka rīcībā ir divi pilni mēneši un viens nepilns mēnesis turpmāko trīs maksājumu veikšanai un pierādījumu iesniegšanai.  Vecākam ir pienākums nodrošināt uzturlīdzekļus ik mēnesi. Tiesiskais regulējums nenosaka konkrētu mēneša datumu, līdz kuram veicams uzturlīdzekļu maksājums, līdz ar to uzturlīdzekļi bērna uzturam vecākam jānodrošina līdz katra attiecīgā mēneša pēdējam datumam. Lai Fonda administrācija nepieņemtu lēmumu izmaksāt uzturlīdzekļus no Fonda vecāka vietā, vecākam ceturtais secīgais maksājums jāveic un pierādījumi Fonda administrācijā jāiesniedz, ievērojot lietas izskatīšanai noteikto termiņu, kas iestājas pirms ceturtā secīgā mēneša beigām, līdz ar to – pirms vecākam iestājies termiņš uzturlīdzekļu maksājuma veikšanai par attiecīgo mēnesi. Ja pierādījumi par ceturto secīgo maksājumu netiek saņemti, iestājas priekšnoteikumi uzturlīdzekļu izmaksai no Fonda vecāka vietā, lai gan vecāks ar iepriekš iesniegtajiem pierādījumiem ir apliecinājis, ka pilda savu pienākumu nodrošināt savam bērnam likumā noteikto uzturlīdzekļu apmēru. Izmaksāt uzturlīdzekļus no Fonda šādos apstākļos nav lietderīgi, un tas neatbilst Fonda izveidošanas mērķim, līdz ar to ar Fonda likuma 11. panta sesto daļu nepieciešamas izteikt redakcijā, kas paredz, ka gadījumā, ja parādnieks iesniedzis pierādījumus, ka nodrošinājis vismaz trīs secīgus maksājumus četru mēnešu ilgajā laika posmā no iesnieguma par uzturlīdzekļu izmaksu saņemšanas dienas, Fonda administrācija pieņem lēmumu par atteikumu izmaksāt uzturlīdzekļus.  7. Praksē konstatēta problēmsituācija gadījumos, kad tiesu izpildītājs vai iesniedzējs informējis Fonda administrāciju, ka parādnieks veicis vienreizēju uzturlīdzekļu maksājumu, bet tālāk uzturlīdzekļu maksājumus neturpina. Proti, pēc katra parādnieka veiktā vienreizējā maksājuma uzturlīdzekļu izmaksa no Fonda tiek izbeigta un iesniedzējam jāvēršas Fonda administrācijā ar jaunu iesniegumu par uzturlīdzekļu izmaksu. Līdz ar to Fonda administrācijai paredzamas tiesības apturēt uzturlīdzekļu izmaksu minētajos gadījumos..  8. 2017. gada 1. septembrī stājās spēkā Fonda likuma regulējums, kas paredz, ka uzturlīdzekļi no Fonda tiek izmaksāti arī pilngadīgai personai gadījumā, ja persona turpina iegūt pamatizglītību, vidējo izglītību, arodizglītību vai speciālo izglītību Latvijas Republikā, bet ne ilgāk kā līdz 21 gada vecuma sasniegšanai. Ņemot vērā minēto, nepieciešams precizēt Fonda likuma 14. panta pirmās daļas 1. punktu, paredzot, ka gadījumā, ja ar tiesas nolēmumu par uzturlīdzekļu piedziņu vai vienošanos par uzturlīdzekļiem parādniekam ir noteikts pienākums maksāt uzturlīdzekļus bērna uzturam līdz brīdim, kamēr bērns spēj pats sevi apgādāt, un bērns, sasniedzot 18 gadu vecumu, nav uzsācis vai ir pārtraucis iegūt pamatizglītību, vidējo izglītību, arodizglītību vai speciālo izglītību Latvijas Republikā, uzturlīdzekļu izmaksa no Fonda tiek izbeigta.  No Fonda likuma 14. panta pirmās daļas 3. punkta izriet, ka uzturlīdzekļu izmaksa tiek izbeigta tikai tad, ja pilngadīga persona, kuras uzturam uzturlīdzekļu izmaksa no Fonda tika veikta administratīvā procesa ietvaros, pēc pilngadības sasniegšanas iesniegusi iesniegumu par uzturlīdzekļu izmaksu savam uzturam.  Civillikuma 179. panta pirmā daļa paredz tēva un mātes pienākumu uzturēt bērnu līdz laikam, kad viņš pats var sevi apgādāt, ir materiālo tiesību norma, kas vecākiem rada pienākumu, bet bērnam piešķir tiesības. Rodoties strīdam, Civillikuma 179. panta pirmajā daļā noteikto tiesību realizāciju nosaka procesuālās tiesību normas. Likumiskā pārstāvība izbeidzas, bērnam sasniedzot 18 gadu vecumu. Civilprocesa likuma 72. panta pirmā daļa kā imperatīva tiesību norma spēju realizēt tiesības un izpildīt pienākumus nepastarpināti ir piešķīrusi tieši pašām pilngadīgām rīcībspējīgām personām. Atbilstoši dispozitivitātes principam viņas pašas izlemj, vai un kā izmantot tām piešķirtās tiesības. Tādējādi savu uzturlīdzekļu saņemšanas tiesību realizēšana pēc pilngadības iestāšanās bērnam jāveic pašam (*Sk. Civillietu departamenta 2015. gada 20. novembra spriedumu lietā Nr. SKC-2885/2015*). Ņemot vērā minēto, izslēdzams Fonda likuma 14. panta pirmās daļas 3. punkts. Saskaņā ar Augstākās tiesas atzīto Fonda administrācijai jebkurā gadījumā, ja uzturlīdzekļu izmaksa no Fonda veikta administratīvā procesa ietvaros, jāpieņem lēmums par uzturlīdzekļu izmaksas izbeigšanu no Fonda, ja bērns sasniedzis 18 gadu vecumu. Pēc tam, kā norādījusi Augstākā tiesa, pilngadīgā persona pati varēs lemt, vai un kā realizēt uzturlīdzekļu saņemšanas tiesības no vecākiem vai vienoties ar vecākiem par to saņemšanu vai vērsties Fonda administrācijā ar iesniegumu, ja vecāki uzturlīdzekļus labprātīgi nenodrošinās.  Tāpat Fonda likuma 14. panta pirmā daļa papildināma ar 16. punktu, paredzot, ka gadījumā, ja pilngadīga persona, kurai tiek izmaksāti uzturlīdzekļi no Fonda, ir pārtraukusi iegūt pamatizglītību, vidējo izglītību, arodizglītību vai speciālo izglītību Latvijas Republikā, uzturlīdzekļu izmaksa no Fonda tiek izbeigta.  9. Fonda likuma 14. panta pirmā daļa papildināma ar 17. punktu, paredzot, ka gadījumā, ja tiek veikta uzturlīdzekļu izmaksa no Fonda un parādnieks sedzis visu parādu Fondam, uzturlīdzekļu izmaksa no Fonda izbeidzama. Šobrīd Civilprocesa likuma 565. panta 2.1 daļa nosaka, ka izpildu lietvedība tiek izbeigta un izpildu raksts par uzturlīdzekļu piedziņu tiek izsniegts piedzinējam, ja pilnībā tiek segts parāds un sprieduma izpildes izdevumi. Šādā gadījumā zūd tiesiskais pamats uzturlīdzekļu izmaksai no Fonda. Attiecīgi Fonda likumā būtu nosakāmas vienāds uzturlīdzekļu izmaksas izbeigšanas pamats neatkarīgi no tā, vai uzturlīdzekļi no Fonda tiek izmaksāti, pamatojoties uz tiesas spriedumu vai vienošanos par uzturlīdzekļiem, vai administratīvā procesa ietvaros.  10. Fonda likuma 14. panta piektā daļa noteic, ka gadījumā, ja iesniedzējam pārtrauktas vai atņemtas aizgādības tiesības vai aizbildnis, kuram tiek izmaksāti uzturlīdzekļi no Fonda, beidzis pildīt aizbildņa pienākumus, bāriņtiesa par to ne vēlāk kā triju darba dienu laikā paziņo Fonda administrācijai.  2017. gada 1. februārī Fonda likumā stājās spēkā regulējums, kas noteic, ka minēto informāciju Fonda administrācija saņem datu apmaiņas ceļā starp Fonda iesniedzēju un parādnieku reģistru un Nepilngadīgo personu atbalsta informācijas sistēmu. Ņemot vērā minēto, no Fonda likuma 14. panta piektā daļas izslēdzami vārdi "ne vēlāk kā triju darba dienu laikā".  11. Fonda likuma 17. panta pirmās daļas 4. punktā ir noteikts, ka iesniedzējam ir pienākums informēt Fonda administrāciju par apstākļiem, kas ietekmē viņa tiesības saņemt uzturlīdzekļus, ne vēlāk kā triju darba dienu laikā no šo apstākļu iestāšanās dienas, iesniedzot Fonda administrācijai attiecīgu iesniegumu, ja parādnieks maksā iesniedzējam uzturlīdzekļus bērna uzturam tādā apmērā, kādu, pamatojoties uz Civillikuma 179. panta piekto daļu, noteicis Ministru kabinets.  Saskaņā ar Uzturlīdzekļu garantiju fonda likuma pārejas noteikumu 8. un 9. punktu laika periodā no 2018. gada 1. janvāra līdz 2019. gada 31. decembrim uzturlīdzekļus no Fonda līdzekļiem izmaksā apmērā, kas ir mazāks par Ministru kabineta noteikto uzturlīdzekļu apmēru.  Saskaņā ar Fonda likuma 17. panta pirmās daļas 11. punktu iesniedzējam ir pienākums informēt Fonda administrāciju arī gadījumos, kad ir iestājušies citi apstākļi, kas ietekmē tiesības saņemt uzturlīdzekļus. Ņemot vērā minēto, iesniedzējam ir pienākums informēt Fonda administrāciju par saņemtajiem uzturlīdzekļiem, kas izmaksāti vismaz Fonda likuma pārejas noteikumu 8. un 9. punktā noteiktajā apmērā.  Lai novērstu atšķirīgu tiesību normu interpretāciju, kā arī ievērojot to, ka arī turpmāk Ministru kabineta noteiktais uzturlīdzekļu apmērs var būt atšķirīgs no Fonda izmaksājamā uzturlīdzekļu apmēra, nepieciešams Fonda likuma 17. panta pirmās daļas 4. punktā noteikt, ka iesniedzējam ir pienākums informēt Fonda administrāciju par visiem parādnieka veiktajiem uzturlīdzekļu maksājumiem, iesniegumā norādot saņemto uzturlīdzekļu apmēru un datumu, kad uzturlīdzekļi saņemti.  Ja zvērināts tiesu izpildītājs piedzinis no parādnieka uzturlīdzekļus un Civilprocesa likumā noteiktajā kārtībā tos izmaksājis iesniedzējam, atbilstoši Fonda likuma 12. panta sestajai daļai viņš par to informē Fonda administrāciju. Gadījumos, kad parādnieks atrodas ārvalstī, uzturlīdzekļu piedziņa no viņa var tikt veikta šajā valstī un no parādnieka piedzītie uzturlīdzekļi var tikt iesniedzējam izmaksāti nevis ar zvērināta tiesu izpildītāja, bet ar ārvalsts kompetentās iestādes starpniecību.  Līdz ar to precizējams, ka iesniedzējam ir pienākums informēt arī par tiem uzturlīdzekļu maksājumiem, kas veikti ar trešās personas starpniecību, vienlaikus paredzot, ka iesniedzējam nav pienākums informēt par tiem maksājumiem, attiecībā uz kuriem, jau ir noteikts zvērināta tiesu izpildītāja pienākums informēt Fonda administrāciju. | | | | | |
| 3. | Projekta izstrādē iesaistītās institūcijas un publiskas personas kapitālsabiedrības | | Lai diskutētu par pasākumiem uzturlīdzekļu samaksas pienākuma izpildes veicināšanā, kā arī no valsts budžeta izmaksāto līdzekļu atgūšanas sekmēšanai, Tieslietu ministrijas ietvaros darbojās ekspertu darba grupa, kura apzināja vairākus priekšlikumus papildu izmaiņām normatīvajos aktos, kas 2017. gada 6. jūnijā tika prezentēti Saeimas Cilvēktiesību un sabiedrisko lietu komisijai. Lai atrastu labākos mehānismus kā pilnveidot uzturlīdzekļu sistēmu, Tieslietu ministrija rīkoja diskusijas ar dažādu institūciju - Fonda administrācijas, Iekšlietu ministrijas, Valsts policijas, Ģenerālprokuratūras, Iekšlietu ministrijas, Valsts ieņēmuma dienesta, Latvijas Zvērinātu tiesu izpildītāju padomes, Valsts bērnu tiesību aizsardzības inspekcijas, Valsts probācijas dienesta, Labklājības ministrijas, Pilsonības un migrācijas lietu pārvaldes - u.c. institūciju pārstāvjiem. | | | | | |
| 4. | Cita informācija | | Nav. | | | | | |
|  | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Likumprojekta regulējums ir labvēlīgs parādniekiem un bērniem, jo tas motivēs nodrošināt bērnu ar uzturlīdzekļiem. Ar Likumprojektā paredzēto regulējumu tiks veicināta no Fonda izmaksājamo uzturlīdzekļu atgūšana. | | | | | |
| 2. | Tiesiskā regulējuma ietekme uz tautsaimniecību un administratīvo slogu | | Veicot grozījumus Fonda likumā attiecībā uz jauno parāda atmaksas kārtību, jaunajām normām pielāgojams Fonda Iesniedzēju un parādnieku reģistrs.  Vienlaikus paredzams, ka ar Likumprojektu tiks veicināta uzturlīdzekļu parāda maksāšana un regresa kārtībā atgūto uzturlīdzekļu apmēra palielināšanās.  Tāpat Likumprojekts ietekmēs tās pilngadīgās personas, kurām tiek izmaksāti uzturlīdzekļi no Fonda un kuras gūst ienākumus vismaz Ministru kabineta noteiktās minimālās mēneša algas apmērā – uzturlīdzekļi par attiecīgo periodu netiks izmaksāti, ievērojot, ka Fonda izveidošanas mērķis ir nodrošināt ar uzturlīdzekļiem tās pilngadīgās personas līdz 21 gadu vecumam, kas turpina iegūt izglītību un nespēj sevi apgādāt.  Vienlaikus Likumprojekts paredz administratīvā sloga samazināšanu:  1. privātpersonām, kas vēlas iesniegt iesniegumu Fonda administrācijai (iesniegumu par uzturlīdzekļu izmaksu un citus iesniegumus, kas izskatāmi Fonda likumā noteiktajā kārtībā), paredzot, ka iesniegumu iespējams iesniegt arī elektroniski, izmantojot vienotajā valsts un pašvaldību pakalpojumu portālā www.latvija.lv pieejamos e-pakalpojumus;  2. vecākiem, no kuriem iesniedzējs vēlas saņemt uzturlīdzekļus, paredzot, ka pirms lēmuma pieņemšanas, lai varētu tikt konstatēts, ka vecāks nodrošina uzturlīdzekļus bērna uzturam, jāiesniedz pierādījumi par nodrošinātajiem uzturlīdzekļiem par trim mēnešiem iepriekšējo četru vietā;  3. iesniedzējiem un parādniekiem gadījumos, kad parādnieks pēc lēmuma par uzturlīdzekļu izmaksu pieņemšanas nodrošinājis uzturlīdzekļus par vienu mēnesi, paredzot, ka uzturlīdzekļu izmaksa netiek izbeigta, bet apturēta, tādējādi iesniedzējam nav no jauna jāvēršas Fonda administrācijā ar iesniegumu par uzturlīdzekļu izmaksu. | | | | | |
| 3. | Administratīvo izmaksu monetārs novērtējums | | Nav. | | | | | |
| 4. | Atbilstības izmaksu monetārs novērtējums | | Nav. | | | | | |
| 5. | Cita informācija | | Nav. | | | | | |
|  | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | |
| Rādītāji | | | 2019. gads | | Turpmākie trīs gadi (*euro*) | | | | | |
| 2020 | | 2021 | | 2022 | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta 2021. gadam | |
| 1 | | | 2 | 3 | 4 | 5 | 6 | 7 | 8 | |
| 1. Budžeta ieņēmumi | | | 57 059 068 | 265 719 | 49 425 487 | 531 438 | 49 425 487 | 265 719 | 265 719 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | | 57 059 068 | 265 719 | 49 425 487 | 531 438 | 49 425 487 | 265 719 | 265 719 | |
| budžeta apakšprogrammā 03.07.00 "Uzturlīdzekļu garantiju fonda administrēšana" | | | 1 018 790 | 0 | 1 018 790 | 0 | 1 018 790 | 0 | 0 | |
| budžeta apakšprogrammā 03.08.00 "Uzturlīdzekļu garantiju fonds" | | | 56 040 278 | 265 719 | 48 406 697 | 531 438 | 48 406 697 | 265 719 | 265 719 | |
| 1.2. valsts speciālais budžets | | | 0 | 0 | 0 | 0 | 0 | 0 | 0 | |
| 1.3. pašvaldību budžets | | | 0 | 0 | 0 | 0 | 0 | 0 | 0 | |
| 2. Budžeta izdevumi | | | 59 559 068 | - 54 904 | 49 425 487 | -325 144 | 49 425 487 | -325 144 | -325 144 | |
| 2.1. valsts pamatbudžets, t.sk. | | | 59 559 068 | - 54 904 | 49 425 487 | -325 144 | 49 425 487 | -325 144 | -325 144 | |
| budžeta apakšprogrammā 03.07.00 "Uzturlīdzekļu garantiju fonda administrēšana" | | | 1 018 790 | 111 029 | 1 018 790 | 0 | 1 018 790 | 0 | 0 | |
| budžeta apakšprogrammā 03.08.00 "Uzturlīdzekļu garantiju fonds" | | | 58 540 278 | - 165 933 | 48 406 697 | -325 144 | 48 406 697 | -325 144 | -325 144 | |
| 2.2. valsts speciālais budžets | | | 0 | 0 | 0 | 0 | 0 | 0 | 0 | |
| 2.3. pašvaldību budžets | | | 0 | 0 | 0 | 0 | 0 | 0 | 0 | |
| 3. Finansiālā ietekme | | | -2 500 000 | 320 623 | 0 | 856 582 | 0 | 590 863 | 590 863 | |
| 3.1. valsts pamatbudžets | | | -2 500 000 | 320 623 | 0 | 856 582 | 0 | 590 863 | 590 863 | |
| budžeta apakšprogrammā 03.07.00 "Uzturlīdzekļu garantiju fonda administrēšana" | | | 0 | - 111 029 | 0 | 0 | 0 | 0 | 0 | |
| budžeta apakšprogrammā 03.08.00 "Uzturlīdzekļu garantiju fonds" | | | -2 500 000 | 431 652 | 0 | 856 582 | 0 | 590 863 | 590 863 | |
| 3.2. speciālais budžets | | | 0 | 0 | 0 | 0 | 0 | 0 | 0 | |
| 3.3. pašvaldību budžets | | | 0 | 0 | 0 | 0 | 0 | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | X | 0 | X | 0 | X | 0 | 0 | |
| 5. Precizēta finansiālā ietekme | | | X | 320 623 | X | 856 582 | X | 590 863 | 590 863 | |
| 5.1. valsts pamatbudžets (t.sk.) | | | 320 623 | 856 582 | 590 863 | 590 863 | |
| 5.2. speciālais budžets | | | 0 | 0 | 0 | 0 | |
| 5.3. pašvaldību budžets | | | 0 | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | | Lai nodrošinātu Likumprojektā noteikto normu ieviešanu 2019. gadā papildus nepieciešams finansējums Tieslietu ministrijas apakšprogrammā 03.07.00 "Uzturlīdzekļu garantiju fonda administrēšana" 111 029 *euro* apmērā, t.sk.:  1. Virsstundu darbu organizēšanai 8 mēnešu periodā, vidēji 25 nodarbinātajiem – vidējā piemaksa virsstundām mēnesī 6065 *euro* x 8 mēn. = 48 520 *euro*; VSAOI – 48 520 *euro* x 24,09% = 11 689 *euro*; Kopā atlīdzībai (EKK 1000) – 48 520 *euro* + 11 689 *euro* = 60 209 *euro*.  2. Fonda Iesniedzēju un parādnieku reģistra pielāgošanas izmaksas likuma jaunajām normām (preces un pakalpojumi - EKK 2000) – 105 cilvēkdienas x 484 *euro* = 50 820 *euro*.    Likumprojektā tiek noteikts, ka:   1. 1. netiks izmaksāti uzturlīdzekļi bērniem, kuri reģistrēti Valsts ieņēmumu dienestā kā darba ņēmēji, kas veidos ietaupījumu izdevumos uzturlīdzekļu izmaksām 2019. gadā 165 933 *euro* apmērā un 2020. gadā un turpmāk 325 144 *euro* apmērā;   2. parādnieki labprātīgi nomaksās uzturlīdzekļu parādu, kā rezultātā jāpalielina pašu ieņēmumi 2019. gadā 265 719 *euro* apmērā, 2020. gadā 531 438 *euro* apmērā un 2021. gadā un turpmāk 265 719 *euro* apmērā. | | | | | | | |
| 6.1. detalizēts ieņēmumu aprēķins | | |
| 6.2. detalizēts izdevumu aprēķins | | |
| 7. Amata vietu skaita izmaiņas | | | Nav. | | | | | | | |
| 8. Cita informācija | | | Atbilstoši 2019. gada pagaidu budžetam Tieslietu ministrijas budžeta apakšprogrammā:   1. 03.07.00 "Uzturlīdzekļu garantiju fonda administrēšana" 2019. gadā plānots:   resursi izdevumu segšanai, kā arī izdevumi – 1 018 790 *euro*.   1. 03.08.00 "Uzturlīdzekļu garantiju fonds" 2019. gadā plānots:   resursi izdevumu segšanai – 56 040 278 *euro*;  izdevumi uzturlīdzekļu segšanai – 58 540 278 *euro*;  maksas pakalpojumu un citu pašu ieņēmumu naudas līdzekļu atlikumu izmantošana – 2 500 000 *euro*.  Šī Likumprojekta finansiālā ietekme uz budžetu 2019. gadam ir iekļauta likumprojektā "Par valsts budžetu 2019. gadam".  Saskaņā ar Ministru kabineta 2019. gada 8. februāra sēdes protokola Nr. 6 1. §:  1. 7. punktu atbalstīts Tieslietu ministrijas priekšlikums samazināt dotāciju no vispārējiem ieņēmumiem un izdevumus sociālajiem pabalstiem 2 345 065 *euro* apmērā 2019. gadā budžeta apakšprogrammā 03.08.00 "Uzturlīdzekļu garantiju fonds", ņemot vērā aktualizēto informāciju par uzturlīdzekļu saņēmēju skaita izmaiņām, kā arī saistībā ar Likumprojektā paredzētajām izmaiņām par uzturlīdzekļu izmaksas pārtraukšanu uz laiku bērniem, kuri reģistrēti Valsts ieņēmumu dienestā kā darba ņēmēji 165 933 *euro* apmērā;  2. 21. punktu atbalstīts Tieslietu ministrijas priekšlikums veikt iekšējo līdzekļu pārdali 2019. gadā, samazinot dotāciju no vispārējiem ieņēmumiem un izdevumus sociālajiem pabalstiem 111 029 *euro* apmērā budžeta apakšprogrammā 03.08.00 "Uzturlīdzekļu garantiju fonds" un attiecīgi palielinot dotāciju no vispārējiem ieņēmumiem 111 029 *euro* apmērā, izdevumus atlīdzībai 60 209 *euro* apmērā un izdevumus precēm un pakalpojumiem 50 820*euro* apmērā budžeta apakšprogrammā 03.07.00 "Uzturlīdzekļu garantiju fonda administrēšana", lai nodrošinātu Likumprojekta " normu ieviešanu.  Papildus iepriekš minētajam likumprojektā "Par valsts budžetu 2019. gadam" iekļauts Tieslietu ministrijas budžeta apakšprogrammā 03.08.00 "Uzturlīdzekļu garantiju fonds" pašu ieņēmumu no sniegtajiem maksas pakalpojumiem un citiem ieņēmumiem un attiecīgi sociālo pabalstu izdevumupalielinājums 265 719 *euro* apmērā,lai nodrošinātu plānotās izmaksas uzturlīdzekļu saņēmējiem.  Ņemot vērā iepriekš minēto, likumprojektā "Par valsts budžetu 2019. gadam" paredzēts Tieslietu ministrijas budžeta apakšprogrammā:   1. 1. 03.07.00 "Uzturlīdzekļu garantiju fonda administrēšana" – 2. resursi izdevumu segšanai, kā arī izdevumi – 1 129 819 *euro*; 3. 2. 03.08.00 "Uzturlīdzekļu garantiju fonds"   resursi izdevumu segšanai – 53 849 903 *euro*,  izdevumi uzturlīdzekļu segšanai – 56 349 903 *euro*,  maksas pakalpojumu un citu pašu ieņēmumu naudas līdzekļu atlikumu izmantošanu – 2 500 000 *euro*.    Atbilstoši likumam "Par vidēja termiņa budžeta ietvaru 2018., 2019. un 2020. gadam" Tieslietu ministrijas budžeta apakšprogrammā:   1. 1. 03.07.00 "Uzturlīdzekļu garantiju fonda administrēšana" plānoti resursi izdevumu segšanai, kā arī izdevumi – 2020. gadā un turpmāk 1 018 790 *euro.* 2. 2. 03.08.00 "Uzturlīdzekļu garantiju fonds" plānoti resursi izdevumu segšanai, kā arī izdevumi uzturlīdzekļu segšanai - 2020. gadā un turpmāk 48 406 697 *euro*.   Saskaņā ar šajā Likumprojektā noteikto 2020. gadā un turpmākajos gados plānoto ieņēmumu palielinājumu saistībā ar labprātīgu uzturlīdzekļu parādu nomaksu un ietaupījumu izdevumos, neizmaksājot uzturlīdzekļus bērniem, kuri reģistrēti Valsts ieņēmumu dienestā kā darba ņēmēji, plānots novirzīt pieaugošo uzturlīdzekļu segšanai 2020. gadā 856 582 *euro* apmērā un 2021. gadā un turpmākajos gados 590 863 *euro* apmērā.  Sagatavojot Tieslietu ministrijas bāzes izdevumus 2020. gadam un 2021. gadam, maksimāli pieļaujamais izdevumu apjoms tiks precizēts atbilstoši aktuālajam prognozētajam bērnu skaitam un uzturlīdzekļu izmaksu apmēram. | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts "Ieroču aprites likums". |
| 2. | Atbildīgā institūcija | Iekšlietu ministrija. |
| 3. | Cita informācija | Norādāms, ka Likumprojektā paredzētajiem grozījumiem par aizliegumu parādniekiem izmantot šaujamieročus jāstājas spēkā vienlaikus ar Ieroču aprites likumu. 2019. gada 31. janvārī Ieroču aprites likums tika atbalstīts Saeimas plenārsēdes 2. lasījumā. Attiecībā uz ierobežojumu parādniekiem izmantot šaujamieročus, 2018. gada 5. decembrī likumprojektā "Ieroču aprites likums" tika iesniegti priekšlikumi pirms Saeimas plenārsēdes 2. lasījuma. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, informācija par Likumprojektu ievietota Tieslietu ministrijas un Valsts kancelejas mājaslapā.  Tāpat par esošajiem un arī plānotajiem risinājumiem, kas ietverti Likumprojektā, tika atspoguļots Latvijas Neatkarīgās Televīzijas 2018. gada 8. septembra Ziņu raidījumā pulksten 20.00. Bez tam minēto ziņu pārpublicēja vairāki masu informācijas līdzekļi, piem. <http://www.la.lv/lnt-zinas-jau-47-alimentu-nemaksatajiem-atnemtas-autovadisanas-tiesibas>, <http://www.delfi.lv/news/national/politics/alimentu-nemaksatajs-valstij-parada-80-000-eiro-47-paradniekiem-atnemtas-autovadisanas-tiesibas.d?id=50372189>, <https://www.tvnet.lv/6400672/47-alimentu-nemaksatajiem-jau-atnemtas-autovadisanas-tiesibas>.  2018. gada 17. oktobrī Tieslietu ministrijā starp Fonda administrāciju, Valsts policiju un Ģenerālprokuratūru tika parakstīta Vienošanās par sadarbību, lai novērstu izvairīšanos no bērna uzturēšanas pienākuma, lai stiprinātu kriminālatbildības efektīvu piemērošanu personām, kas nepilda tiesas vai Fonda administrācijas lēmumu un nenodrošina bērnam uzturlīdzekļus. Pēc Vienošanās parakstīšanas notika preses konference un ziņas tika publicētas masu informācijas līdzekļos. |
| 2. | Sabiedrības līdzdalība projekta izstrādē | 2018. gada 11. septembrī, izskatot Ziņojumu, Ministru kabinets atbalstīja tajā ietvertos pasākumus, līdz ar to tika izstrādāts Likumprojekts. Minētais ziņojums ir publiski pieejams interneta vietnē: <http://tap.mk.gov.lv/lv/mk/tap/?pid=40462458>.  Lai informētu sabiedrību par Likumprojektu un dotu iespēju izteikt viedokli, 2018. gada 18. septembrī informācija par Likumprojektu ievietota Tieslietu ministrijas tīmekļa vietnē (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Valsts kancelejas (https://mk.gov.lv/content/ministru-kabineta-diskusiju-dokumenti) tīmekļa vietnē, aicinot viedokļus par projektu ministrijai sniegt līdz 2018. gada 2. oktobrim. |
| 3. | Sabiedrības līdzdalības rezultāti | Pēc Likumprojekta ievietošanas Tieslietu ministrijas un Valsts kancelejas mājaslapā sabiedrības līdzdalības nodrošināšanai komentāri vai priekšlikumi par projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likuma izpilde tiks nodrošināta saskaņā ar Fonda likumā un citos normatīvajos aktos noteikto kārtību. Jaunu institūciju izveide nav nepieciešama. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav. |

Iesniedzējs:

tieslietu ministrs Jānis Bordāns

Šube 67036838

[Sindija.Sube@tm.gov.lv](mailto:Sindija.Sube@tm.gov.lv)

Šlisere 67036839

[Lelde.Slisere@tm.gov.lv](mailto:Lelde.Slisere@tm.gov.lv)

1. Saskaņā ar Fonda likuma 1. panta 1. punktu iesniedzējs ir arī pilngadīga persona, kura Fonda administrācijai ir iesniegusi iesniegumu par uzturlīdzekļu izmaksu savam uzturam un turpina iegūt pamatizglītību, vidējo izglītību, arodizglītību vai speciālo izglītību Latvijas Republikā. [↑](#footnote-ref-1)
2. Saskaņā ar Civillikuma 179. panta pirmās daļas trešo teikumu strīdi par uzturlīdzekļiem bērnam ir izšķirami tiesā. [↑](#footnote-ref-2)